text: РЕГЛАМЕНТ (ЕС) № 1224/2013 НА КОМИСИЯТА
  от 29 ноември 2013 година
  за изменение на Регламент (ЕО) № 800/2008 по отношение на периода на неговото прилагане
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз, и по-специално член 108, параграф 4 от него,
  като взе предвид Регламент (ЕО) № 994/98 на Съвета от 7 май 1998 г. по прилагането на членове 92 и 93 от Договора за създаване на Европейската общност към някои категории хоризонтална държавна помощ (1),
  след консултации с Консултативния комитет по държавните помощи,
  като има предвид, че:
  (1)
  Срокът на валидност на Регламент (ЕО) № 800/2008 на Комисията (2) ще изтече на 31 декември 2013 г.
  (2)
  В своето Съобщение относно модернизирането на държавната помощ на ЕС (3) от 8 май 2012 г. Комисията започна широко преразглеждане на правилата за държавната помощ. В контекста на това преразглеждане Регламент (ЕО) № 994/98 на Съвета вече беше изменен с Регламент (ЕС) № 733/2013 (4). Редица други инструменти за държавна помощ са все още в процес на преразглеждане като тези, отнасящи се до научните изследвания, развойната дейност и иновациите, помощите за опазване на околната среда, помощите за рисков капитал и за оздравяване и преструктуриране на предприятия в затруднено положение. Няма да бъде възможно да се финализира адаптирането на тези документи преди изтичане на срока на валидност на Регламент (ЕО) № 800/2008. С оглед да се гарантира последователен подход във всички инструменти за държавна помощ, е целесъобразно да се удължи периодът на прилагане на Регламент (ЕО) № 800/2008 до 30 юни 2014 г.
  (3)
  Поради това Регламент (ЕО) № 800/2008 следва да бъде съответно изменен.
  (4)
  С оглед на удължаването на периода на валидност на Регламент (ЕО) № 800/2008, някои държави членки може да пожелаят да удължат мерките, за които е предоставена обобщена информация в съответствие с член 9 от този регламент. С цел да се намали административната тежест, е уместно да се счита, че обобщената информация относно удължаването на тези мерки е била подадена до Комисията, при условие че не се правят съществени изменения на въпросните мерки.
  (5)
  Настоящият регламент следва да влезе в сила в деня след публикуването му в Официален вестник на Европейския съюз, за да може да бъде удължен срокът на прилагане на Регламент (ЕО) № 800/2008 преди неговото изтичане,
  ПРИЕ НАСТОЯЩИЯ РЕГЛАМЕНТ:
  Член 1
  В член 45 от Регламент (ЕО) № 800/2008 втора алинея се заменя със следния текст:
  „Прилага се до 30 юни 2014 г.“
  Член 2
  Когато в резултат на изменението на Регламент (ЕО) № 800/2008 държава членка желае да удължи мерки, по отношение на които е била предоставена обобщена информация на Комисията в съответствие с член 9 от Регламент (ЕО) № 800/2008, обобщената информация относно удължаването на тези мерки се смята за съобщена на Комисията, при условие че не се правят съществени изменения във въпросните мерки.
  Член 3
  Настоящият регламент влиза в сила в деня след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 29 ноември 2013 година.